Aiacciu

Aiacciu (ò Aghjacciu in dialettu aghjaccinu; Ajaccio in ligure ghjinuvese) hè una cumuna di u dipartimentu di a Corsica suttana. A cità di u curallu hè u capilocu amministrativu di a Corsica sana, è ancu di a Corsica suttana. Ci sò 52 880 abitanti (1999) ingrentu à a cità stessa, ma si sò sviluppati dinò i cumuni in lu circondu : Afà, Alata, Bastilicaccia, Appiettu par u più. D'altrondi hè addunita Aghjacciu cù parechji artri cumuni di u rughjun par fundà a "CAPA" (Cumunità d'Agglumerazziun di u Paese Aiaccinu). Si faci chì circa 65 000 parsoni si ne stanu in lu rughjun, è cusì hè u rughjun più pupulatu di Corsica cù quellu di Bastia. Si ci trova a "Cullittività Tarrituriali di Corsica" (CTC), induv'elli seghjanu l'aletti tarrituriali. Giugrafia Storia U sò nomi veni dà u gregu "Agation" (bonu portu) pà a favurevuri pusizziun geugrafica. Effittivaméinti u logu duva sorghji a cità fubbi sceltu dà quarchi culuni greghi fucesi. Succissivaméinti, sottu l'uccupazziun rumana pigliò u nomi di "Adiacium" è pò "Ajax". Cunchista prima da i Vandali, è pò dà i Longobardi, intornu à l'annu milli hè stata uccupata dà i pisani è dopu passò à i ghjinuvesi (sottu l'aùturità di u Bancu di San Ghjorghju), chì in 1492 custrusini una citatella furtificata, cuncepita dà l'architettu milanesi Cristoforo de Gandino, è a pupuloni di centu famighji di a Lunigiana, trà elli i Bonaparte, chì ghjunsini à Aghjacciu in 1510. Dopu si ingrandì artantu grazia à l'afflussu di abitanti pruvinenti da i zoni interni di l'isura. Fubbi uccupata una prima vorta dà i francesi da 1553 à 1559 è ristituita à i ghjinuvesi ancu a paci di Cateu-Cambrésis. In u settesimu securu diventò un bastiuni di l'indipindintisti di Pasquale Paoli, mà in 1768 fubbi uccupata dà i francesi dopu à u trattatu di Versailles. In 1769 nascì u so cittatinu più illustru: Nabulionu Bonaparte. Dà 1793 à 1796 fubbi parti di u regnu anglo-corsu di Pasquale Paoli, pà vurtà definittivaméinti à a Francia in 1796. Monumenti a Ghjisgia Maestra Santa-Maria-Assunta (1582-1893 - Giacomo Della Porta). a Citatella d'Aiacciu u Museu Fesch a Torra di a Parata Merri U merri attuali ghjè Larenzu Marcangeli. Lingua Aghjaccina A lingua d'Aiacciu hè u corsu di tipu pumuntincu : a parlata aghjaccina. Tuponimi Sprissioni Pruverbii Eccu uni pochi di pruverbii chì sò tipichi d'Aiacciu: - À a figa zemba, tuttu u mondu s'arremba. - A bucia hà i ghjambi corti. - À chì campa spirendu, mori caghendu. - À chì disprezza vò cumprà. - À chì faci u passu più maiò ch'è a ghjamba, casca. - À chì fussi induvinu, ùn saria mai mischinu. - A chi mori, à chì s'allarga. - À chì pesa a petra, pighja l'anguilla. - À chì pighja in prima mani si ni va à culu in manu. - A chì ha magngnatu u meli t'ha l'abba in capu. - À chì hè causa di u so mali, piegni à sè stessu. - A chì pesa a petra, pighja l'anguilla. - À chì si chjina ancu i zitelli si sveghja bruttu. - À chì stanta, à chì scurnichjuleghja. - À chì ùn hà ca un ochju, suventi u si tocca. - A chì ùn pò batta u cavaddu, batti a sella. - À chì vivi incù u zoppu, à u capu di l'annu hè zoppu è mezu. - À chì vò bè fighjoli, cumencia per una femina. - A lingua ossu ùn hà è ossi tronca. - A manu dritta ùn devi sapè ciò ch'è faci a manu manca. - A paura faci truttà a mula. - A pratica batti a grammatica. - A regula sta bè ancu in casa di u rè. - A risa sta in bocca à i pazzi. - A ropa pulita ùn s'imbrutta micca. È ancu a ropa brutta ùn s'imprutta omu micca. - A strada dritta ùn hè mai longa. - A vita hè fatta à scali, à chì colla è à chì fala. - A volpi perdi u pelu ma micca u viziu. - Appiettu, calci è pugni à mezu pettu. - Aqua corri è sangui strigni. - Aqua minuta entri à l'ossi, è ùn hè criduta. - Aqua muta sfonda i ribbi. - Balaninu, untu è finu. - Boccapanzula di sera, o hè sonnu o hè pinseru. Boccapanzula di matina, o hè fami o hè sciagrinu. - Calcataoghju, pocu cena è micca alloghju. - Cani chì abbaghja ùn mordi micca. - Cantà è purtà a croci, ùn si pò. - Chì ha bisognu di u focu, u pighja in manu. - Chì di gallina nasci in tarra ruspa. - Chì mali ùn faci mali ùn aspetta. - Chì muta, muga. - Chì prima ghjugni prima macina. - Ci vò à batta u farru quand'hè caldu. - Ci vò a pighjà a muneta cum'ella passa. - Ci vò a pighjà a vita cum'ella veni. - Ci vò à nascia par pascia. - Ci vò à spulà quandu ci hè ventu. - Ciò ch'ùn tomba ingrassa. - Corpilonghi Auccianesi. - D'appressu a matina, si veri a sirata. - Di dui liticanti, un terzu ni prufitta. - Fora u denti, fora a pena. - Ghjinnaghju, patillaghju - Hè l'ochju di u patronu chì ingrassa u cavaddu. - Hè meghju à essa solu ch'è mali accumpagnatu. - Hè meghju à travaghjà indarnu cà pasà indarnu. - Hè meghju dui ferti chè un mortu. - Hè meghju una donna di casa ca una casa di donni. - I cosi allungati diventanu sarpi. - I guai di a pignatta, ùn li sà cà u cuchjarò. - I parenti sò denti. - In a matinata, si veri a ghjurnata. - In bocca chjusa ùn ghjentri mosca. - In cumpagnia, u pretu pighjò moghja. - Ind'a cora ci stà u vilenu. - L'acellu ch'hè in gabbia, un cantu d'amori chì canta di rabbia. - L'aqua và à u mari. - L'ochji sò d'acqua. - L'oru casca ind'a fanga è luci sempri. - Mai dui senza trè. - Mamma incagna è ghjatta mangna. - Mangna à to gustu è vesta ti à gustu di l'altri. - Mani ch'ùn prendi, a casa u rendi. - Mortu pinzutu, si n'appinza un antru. - Natali à balcò, Pasqua à fucò. - Natu l'omu, natu u distinu. - Nè catelli nè zitelli ùn avè à to spurtellu. - Nè per maghju nè per maghjonu ùn ti caccià u to pilonu. - Ni mori più grassi chè passi. - Ochju chì ùn veri, ùn pò ghjudicà. - Ogni mattu t'hà a so fini. - Ognunu tira l'aqua à u so mulinu. - Ognunu veri meziornu à a so porta. - Per rispettu di u patronu, ci vò à rispittà u cani. - Pighja u mondu cum'ellu veni, è a muneta cum'ella và. - Più hè parenti è più ghjentri. - Più pendi, più rendi. - Quandu u cani invechja, a volpi li piscia addossu. - Ronchi di sumeri, in celu ùn ni colla. - Russura à a marina, soli caldu a matina. - Saccu biotu ùn pò stà rittu. - Sant'Antonu di mezu ghjinnaghju, u soli annantu à u sulaghju. - Sant'Antonu incapillatu, tira ti à u paratu. - Scornaboi sò Peracci. - Sè l'inguia fussi tigna, tuttu u mondu l'avaria. - S'è li mettanu tutti i croci accantu, ognunu si pighja a soia. - Setti, u schiffru di i buciardi. - S'è tù n'ai, ùn ni mangni. - S'hà più bisognu di soldi cà di cunsighji. - Si lavora è si fatiga, per la panza è per la figa. - Si sbaghja u pretu à l'altaru. - Strada facendu s'arragna a somma. - Tali babbu, tali fighjolu. Tali calzu, tali maghjolu. - Tinta a panca induv'ùn posa più barba bianca. - Traditori sò Veracci. - Travaghja à chì t'hà fami. - Tuttu lasciatu hè persu. - U cavallu ghjastimatu, li luci u pelu. - U fenu accantu à u focu, ci sta mali. - U peghju calciu hè quellu di u cavallu mansu. - U porcu techju rivercia a trova. - U Signori ùn paga micca tutti i sabati, ma quandu paga, paga bè. - U soli luci per tutti. - Ùn ci hè scianza ca per canaghja. - Ùn fà mali chì hè piccatu è un fà bè chì hè ghjittatu. - Un sumeru un sarà mai un cavallu di corsa. - Ùn suniteghja ch'ellu ùn piovi. - Un vali à zifulà quandu l'asinu ùn vò bia. - Una manu lava l'altra. - Verbi volen, scritti manen. - Vesti un bastonu, pari un baronu. Vesti una tama, pari una dama. Toponimi Uni pochi di toponimi d'Aiacciu sò: A Cunfina, Alzu di Leva, A Madunnuccia, A Parata, A Piazzetta, Rzuta, Asprettu, A Spusata, Barbicaghja, Budiccioni, Campu di l'oru, Castellucciu,Cannicciu, U Furcone, I Milelli, I Salini, I Sanguinari, Lurettu, Marinella, Padula, Pasci, Pecura, Pietralba, U Ricantu, San' Ghjaseppu, San' Ghjuvà, Santa Lucia, Sant'Antone, U Scudu, Suartellu, Timizzolu, U Borgu, U Carrughju Drittu, U Casonu, U Finusellu, I canni, U Salariu, U Vazziu, U Vittulu, Vignola. Citazioni Eccu uni pochi di pruverbii annantu à Aiacciu: - Aiacciu, Aiacciu, chì ùn vi ni ghjungni, ùn vi ni caccia. - Aiacciu, Bastia, à chì ùn hà soldi ùn ci stia. - Grande Bastia, buffonu Aiacciu, riccu Sartè. - Chjachjare Bastiacce, orgogliu Sartinese, fatti Aiaccini. Lighjenda A cità d'Aghjacciu hè stata risparmiata da a pesta, a Madunuccia ghjè fistighjata ugni annu. Nostra Signora di a Misericordia hà, sicondu à a lighjenda aghjaccina, trasfurmatu battelli turchi enemichi in petra chjamati "I setti navi" chì pudemu attualmenti veda. Da veda dinò l'Isuli Sanguinari Napulionu voc. Napughjò l'Aiacciu: l'arburettu a ghjesgia di Sant'Eramu U Scatinatu Tirannusauru (Aiacciu) U Dialettu Aghjaccinu Munimentu di a Terra Sacra in Vignola Rifarenzi Saravelli-Retali, F. A vita in Corsica à traversu pruverbii è detti, 1976, Don Bosco. Liami Situ di a Cità d'Aiacciu Offiziu Municipale di Turismu d'Aiacciu Scuparta di a Corsica Archiviu 2008-08-21 at the Wayback Machine